Brand by Jonkershoek geblus | Netwerk24
Brand by Jonkershoek geblus
Deur Jackie Kruger 04 Maart 2021 16:42
Die brand by Jonkershoek in die Stellenbosch-gebied is geblus.
"Ons is besig om 'n finale verklaring bymekaar te sit oor die brand. Ons hoop om dit teen môreoggend vroeg te kan uitstuur," het Jo-Anne Otto, woordvoerder van die Kaapse Wynlande-distriksmunisipaliteit, by navraag gesê.
Sy sê hulle is "dankbaar dat die brand geblus is".
Brandspanne spook Sondag teen die vlamme. Foto: Jaco Marais
Die brand het langer as 'n week in die Franschhoek-omgewing gewoed en na die Jonkershoekvallei in Stellenbosch versprei. Op Vrydag 26 Februarie het die brand die bopunt van die Jonkershoekberge bereik. Dit is deur 'n kombinasie van sterk wind en digte plantegroei aangedryf.
Daar was geen lewensverlies of skade aan eiendom nie. Twee brandbestryders wat beseer is, is in die hospitaal opgeneem.
Die opruimingswerk is deur die distriksmunisipaliteit en CapeNature behartig.
Die Stellenbosch-munisipaliteit het vandeesweek op sy Facebook-blad gesê die brand het deur meer as 13 000 ha plantegroei beweeg.
Anton Bredell, Wes-Kaapse LUR vir plaaslike ontwikkeling, omgewingsake en ontwikkelingsbeplanning, het vandeesweek in 'n verklaring gewaarsku dat weerstoestande in groot dele van die Wes-Kaap warm en winderig bly. Dit skep 'n groot gevaar vir nog brande. Inwoners word gevra om rook en vure so gou moontlik aan te meld deur 112 te skakel.